Ongeluk eis vyf; twee beseer‘n Ongeluk in Limpopo het vyf lewens geëis. (Foto: Verskaf) Die polisie in Limpopo ondersoek ŉ saak van strafbare manslag nadat vyf mense dood is in ŉ ongeluk vroeg Sondagoggend. “Na bewering het ŉ bakkie wat agt mense vervoer het Sondag 04:50 teen ŉ stilstaande vragmotor by die Glen Cowie-nedersetting oorkant die St. Rita-hospitaal vasgery. Die bakkie was van Groblersdal onderweg na Jane Furse,” sê die polisiewoordvoerder in Limpopo, kol. Moatshe Ngoepe. Vyf mense, vier mans en een vrou, is op slag dood, terwyl twee ander ernstig beseer is. Volgens Ngoepe is die bestuurder net ligweg beseer. Die oorledenes moet nog uitgeken word. Die bestuurder van die vragmotor het geen beserings opgedoen nie. “ŉ Voorlopige ondersoek dui daarop dat die vragmotorbestuurder hulp gaan soek het nadat die trok ŉ meganiese probleem ontwikkel het,” sê Ngoepe. “Die oorsaak van die ongeluk is steeds onbekend, maar polisie ondersoek die saak.”